Tožba, vložena 4. aprila 2019 – Achema in Achema Gas Trade/Komisija
(Zadeva T-193/19)
Jezik postopka: angleščina
Stranke
Tožeči stranki: Achema AB (Jonava, Litva) in Achema Gas Trade UAB (Jonava) (zastopniki: J. Ruiz Calzado, J. Wileur, in N. Solárová, odvetniki)
Tožena stranka: Evropska komisija
Predlogi
Tožeči stranki Splošnemu sodišču predlagata, naj:
Sklep Komisije C(2018) 7141 final, ki ga je Evropska komisija sprejela 31. oktobra 2018 v zadevi s področja državne pomoči SA.44678 (2018/N) – Litva – Sprememba pomoči za UZP terminal v Litvi – razglasi za ničen;
Komisiji in vsem intervenientom na strani Komisije naloži plačilo stroškov.
Tožbeni razlogi in bistvene trditve
V utemeljitev tožbe tožeči stranki navajata en razlog, da Komisija ni uvedla formalnega postopka preiskave, s čimer je tožeči stranki in druge zainteresirane tretje stranke prikrajšala za procesne pravice iz člena 108(2) PDEU.
Tožeči stranki navajata, da vsi dokazi v tej zadevi kažejo na to, da bi Komisija morala imeti dvome glede združljivosti državne pomoči z notranjim trgom in da bi zato morala uvesti formalno preiskavo. Dokazi so dolžina predhodne preučitve, druge okoliščine, v katerih je bil izpodbijani sklep sprejet, in pomanjkljivosti v vsebini sklepa, ki ni zadostno obrazložen in pri katerem so podane resne napake pri presoji. Poleg tega tožeči stranki zatrjujeta, da Komisija ni upoštevala zelo pomembnih vidikov, ki bi jih bilo treba upoštevati preden je ugotovitvila, da je imela dovolj informacij za razglasitev pomoči za združljivo z notranjim trgom.
Konkretno tožeči stranki navajata, da: (i) je presoja potrebe po storitvi splošnega gospodarskega pomena (SSGP) in njenega obsega napačna in nezadostna; (ii) je Komisija storila napako z ugotovitvijo, da je pomoč skladna z okvirom za SSGP; (iii) v izpodbijanem sklepu niso zadostno obravnavne zadnje spremembe pomoči in zato temelji na nezadostni obrazložitvi; (iv) je presoja nujnosti in sorazmernosti ukrepov pomoči v izpodbijanem sklepu napačna in nezadostna; in (v) v izpodbijanem sklepu ni zadostno obravnavan znaten vpliv na konkurenco pri dobavi plina v Litvi in na trgovino z drugimi državami članicami.
____________